‘Abin da ya sa na sayi motocin BMW biyu na miliyoyin Naira a k
By Bashr Liman, Jos | Publish Date: Jun 1 2018 3:00AM
A binciken da Aminiya ta gudanar ta gano ana sayar da kirar BMW 5 series a kan Naira miliyan 20, yayin da 3 series ake sayar da ita Naira miliyan 16 da 720.
A cikin wani bidiyo da jarumin wanda aka fi sani da Sarkin Waka ya sanya a shafinsa na Instagram a kwanakin baya, an nuno shi a tsakanin motocin, inda kafin ya fara magana wadansu yara uku suka zo wurinsa bayan wata yarinya ta kawo kara wurinsa.
Bayan mawakin wanda yake sanye da farar T-Shirt mai zanen baki, ya sasanta yaran ne sai ya fara magana da Turanci kafin ya dawo zuwa Hausa.
A lokacin da yake nuna daya daga cikin motocin ta barin damansa ne ya ce ya saye ta jiya, sannan ya nuna ta barin hagunsa inda ya ce ya saye ta yau (a wannan lokacin ke nan).
“Na sayi wannan jiya, na sayi wannan yau, sai fa kun yi hakuri, gorin BMW aka yi mana shi ne muka sayi wannan jiya, wannan kuma muka saye ta yau, sai dai mu yi ta addu’a Allah ya ci gaba da rufa mana asiri, a kara hakuri masu nishadi muna ta hakuri.” Inji shi.
Daga nan mawakin ya ci gaba da tafiyar kasaita a lokaci guda yana dariya har zuwa lokacin da bidiyon ya zo karshe.